b'\n_START_ARTICLE_\nJames Knox Polk\n_START_SECTION_\nNuoruus\n_START_PARAGRAPH_\nPolkin skotlantilais-irlantilaissukuiset isovanhemmat muuttivat Yhdysvaltain Pennsylvaniaan 1720-luvulla. James Knox Polk syntyi 2. marraskuuta 1795 Mecklenburgissa, Pohjois-Carolinassa. H\xc3\xa4n oli perheens\xc3\xa4 kymmenest\xc3\xa4 lapsesta vanhin. Polkin ollessa noin 10-vuotias h\xc3\xa4n muutti perheens\xc3\xa4 kanssa er\xc3\xa4maahan Columbiaan, Tennesseehen. Columbiassa Polkin is\xc3\xa4 Samuel Polk ryhtyi maanomistajaksi ja liikemieheksi. Samuel Polk omisti tuhansia hehtaareja maata ja my\xc3\xb6s kymmeni\xc3\xa4 orjia._NEWLINE_James Polk sairasteli nuorena usein, ja h\xc3\xa4nelle jouduttiin tekem\xc3\xa4\xc3\xa4n urolitiaasin takia vaativa leikkaus. Koska kipu- tai unil\xc3\xa4\xc3\xa4kkeit\xc3\xa4 ei ollut viel\xc3\xa4 keksitty, h\xc3\xa4n sai "l\xc3\xa4\xc3\xa4kkeeksi" vain konjakkia. Polk meni opiskelemaan Pohjois-Carolinan yliopistoon vuonna 1816 ja valmistui hyvill\xc3\xa4 arvosanoilla vuonna 1818. Valmistumisensa j\xc3\xa4lkeen h\xc3\xa4n ryhtyi opiskelemaan lakia arvostetun lakimies Felix Grundyn alaisuudessa. Polk sai lakimiehen oikeudet kaksi vuotta my\xc3\xb6hemmin, jolloin h\xc3\xa4n avasi oman lakiopistonsa Columbiaan. Polk siirtyi politiikkaan vuonna 1823, kun h\xc3\xa4net valittiin Tennesseen edustajainhuoneeseen. Seuraavana vuonna h\xc3\xa4n tuki Andrew Jacksonia t\xc3\xa4m\xc3\xa4n presidenttikampanjassa. Samana vuonna h\xc3\xa4n meni viel\xc3\xa4 naimisiin rikkaan perheen tytt\xc3\xa4ren, hyvin koulutetun Sarah Childressin kanssa. Childress oli Polkia huomattavasti sosiaalisempi, mik\xc3\xa4 edisti Polkin my\xc3\xb6hemp\xc3\xa4\xc3\xa4 uraa politiikassa. Pari ei saanut koskaan yhteisi\xc3\xa4 lapsia.\n_START_SECTION_\nUra poliitikkona\n_START_PARAGRAPH_\nVuonna 1825 Polk valittiin Tennesseen edustajana Yhdysvaltain edustajainhuoneeseen, miss\xc3\xa4 h\xc3\xa4n palveli seitsem\xc3\xa4n kauden ajan. Edustajainhuoneessa Polk kannatti demokraattien, erityisesti Andrew Jacksonin, poliittisia n\xc3\xa4kemyksi\xc3\xa4 osavaltioiden oikeuksien lis\xc3\xa4\xc3\xa4misest\xc3\xa4 ja kansallisen pankin lopettamisesta. Polk sai n\xc3\xa4kemyksist\xc3\xa4\xc3\xa4n lempinimen Young Hickory (suom. Nuori P\xc3\xa4hkin\xc3\xa4puu), joka viittasi Jacksonin lempinimeen Old Hickory (suom. Vanha P\xc3\xa4hkin\xc3\xa4puu). Jacksonin my\xc3\xb6t\xc3\xa4vaikutuksella Polk valittiin kongressin puhemieheksi 1835._NEWLINE_Polk j\xc3\xa4tti Yhdysvaltain kongressin vuonna 1839, kun h\xc3\xa4net valittiin Tennesseen kuvern\xc3\xb6\xc3\xb6riksi. Kuvern\xc3\xb6\xc3\xb6rin\xc3\xa4 h\xc3\xa4n pyrki ajamaan osavaltiossa l\xc3\xa4pi pankkiuudistuksia, jotka kuitenkin kaatuivat maan silloiseen heikkoon taloustilanteeseen. Polkia ja Jacksonia vastustanut Whig-puolue syytti taloustilanteesta demokraatteja, eik\xc3\xa4 Polkia valittu en\xc3\xa4\xc3\xa4 uudelle kaudelle vuonna 1841. H\xc3\xa4n yritti kuvern\xc3\xb6\xc3\xb6riksi viel\xc3\xa4 uudelleen nelj\xc3\xa4 vuotta my\xc3\xb6hemmin, mutta h\xc3\xa4visi ja vet\xc3\xa4ytyi hetkellisesti politiikasta.\n_START_SECTION_\nVaalit\n_START_PARAGRAPH_\nPolk nousi yll\xc3\xa4tt\xc3\xa4en demokraattien presidenttiehdokkaaksi vuoden 1844 vaaleissa, kun h\xc3\xa4net \xc3\xa4\xc3\xa4nestettiin talouslamasta k\xc3\xa4rsineen Martin Van Burenin tilalle puolueen ehdokkaaksi. Merkitt\xc3\xa4vimpi\xc3\xa4 syit\xc3\xa4 Van Burenin yll\xc3\xa4tt\xc3\xa4v\xc3\xa4\xc3\xa4n tappioon olivat muun muassa h\xc3\xa4nen "vanhaksi" kutsuttu politiikkansa sek\xc3\xa4 Texasin liittymisen vastustaminen. Polkin rinnalle varapresidenttiehdokkaaksi valittiin pennsylvanialainen George M. Dallas. Vaaleissa heid\xc3\xa4n merkitt\xc3\xa4vin vastustajansa oli Whig-puolueen Henry Clay. Whig-puolueen ehdokkaat ajoivat presidentin valtaoikeuksien kaventamista ja orjuuden kielt\xc3\xa4mist\xc3\xa4, kun taas demokraatit pyrkiv\xc3\xa4t liitt\xc3\xa4m\xc3\xa4\xc3\xa4n Texasin Yhdysvaltoihin ja sallimaan orjuuden._NEWLINE_Vaikka Polk oli istunut pitk\xc3\xa4\xc3\xa4n kongressissa, h\xc3\xa4n oli viel\xc3\xa4 melko tuntematon. Whigit yrittiv\xc3\xa4t k\xc3\xa4ytt\xc3\xa4\xc3\xa4 t\xc3\xa4t\xc3\xa4 hyv\xc3\xa4ksi vaalimainoksellaan Who is James K. Polk? (suom. Kuka on James K. Polk?) Kampanjan aikana Clay alkoi vastustaa Texasin j\xc3\xa4senyytt\xc3\xa4 ja yritti samalla kalastella uuden orjuuden vastaisen Liberty-puolueen \xc3\xa4\xc3\xa4ni\xc3\xa4 esitt\xc3\xa4m\xc3\xa4ll\xc3\xa4 olevansa orjuuden vahva vastustaja. Yritys ei ollut kovinkaan vakuuttava, koska Clay k\xc3\xa4ytti itse samaan aikaan orjia maatiloillaan. Samalla orjuutta avoimesti kannattanut Polk lupasi toimia presidenttin\xc3\xa4 vain yhden kauden ajan ja vallata kauden aikana Isolta-Britannialta 42\xc2\xb0 ja 54\xc2\xb040\xe2\x80\xb2 leveyspiirien v\xc3\xa4lisen alueen (nykyiset Oregon, Idaho ja osa Washingtonista). Kampanjoinnin aikana whigit haukkuivat Polkia \xe2\x80\x9dslaveocracyn\xe2\x80\x9d (englannin sanoista slavery \xe2\x80\x99orjuus\xe2\x80\x99 ja democracy \xe2\x80\x99demokratia\xe2\x80\x99) eli Etel\xc3\xa4n orjanomistajien k\xc3\xa4skyl\xc3\xa4iseksi, kun taas demokraatit v\xc3\xa4ittiv\xc3\xa4t Clayn rikkoneen j\xc3\xa4rjestelm\xc3\xa4llisesti jokaista kymmenest\xc3\xa4 k\xc3\xa4skyst\xc3\xa4 ja toivat erityisesti esiin t\xc3\xa4m\xc3\xa4n yhteydet ilotytt\xc3\xb6ihin Washingtonissa._NEWLINE_Kansan\xc3\xa4\xc3\xa4nestyksess\xc3\xa4 Polk voitti Clayn mustana hevosena vain noin 40\xc2\xa0000 \xc3\xa4\xc3\xa4nen erolla (1\xc2\xa0338\xc2\xa0464 \xe2\x80\x93 1\xc2\xa0300\xc2\xa0097) ja sai noin 49,5\xc2\xa0prosenttia kaikista \xc3\xa4\xc3\xa4nist\xc3\xa4. Valitsijamiesvaalit Polk voitti huomattavasti selke\xc3\xa4mmin ja sai 170 \xc3\xa4\xc3\xa4nt\xc3\xa4 Clayn j\xc3\xa4\xc3\xa4dess\xc3\xa4 105:een.\n_START_SECTION_\nViimeiset vuodet ja kuolema\n_START_PARAGRAPH_\nJ\xc3\xa4tetty\xc3\xa4\xc3\xa4n Valkoisen talon vuonna 1849 Polk piti lupauksensa eik\xc3\xa4 pyrkinyt en\xc3\xa4\xc3\xa4 toiselle kaudelle. H\xc3\xa4n muutti viett\xc3\xa4m\xc3\xa4\xc3\xa4n el\xc3\xa4kep\xc3\xa4ivi\xc3\xa4\xc3\xa4n hiljattain ostamalleen kotitilalleen Polk Placeen, Nashvilleen. Presidenttikauden aiheuttama stressi sek\xc3\xa4 mahdollisesti kolera olivat kuitenkin heikent\xc3\xa4neet Polkin terveytt\xc3\xa4 ja h\xc3\xa4n kuoli 15. kes\xc3\xa4kuuta samana vuonna. Polk testamenttasi valtaosan omaisuudestaan vaimolleen mutta halusi vapauttaa orjansa t\xc3\xa4m\xc3\xa4n kuoleman j\xc3\xa4lkeen. Polk haudattiin kotitilalleen, mist\xc3\xa4 j\xc3\xa4\xc3\xa4nn\xc3\xb6kset siirrettiin vuonna 1893 Tennessee State Capitoliin.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPolk meni naimisiin Sarah Childressin kanssa 1. tammikuuta 1824 Murfreesborossa, Tennesseess\xc3\xa4. Pari ei saanut koskaan yhteisi\xc3\xa4 lapsia. Polk keskittyi politiikkaan eik\xc3\xa4 h\xc3\xa4nell\xc3\xa4 ollut aikaa luoda juurikaan yst\xc3\xa4vyyssuhteita; Polkin kerrotaan kerran jopa esitt\xc3\xa4ytyneen "Washingtonin eniten t\xc3\xb6it\xc3\xa4 tekev\xc3\xa4n\xc3\xa4 miehen\xc3\xa4"._NEWLINE_Polkin vanhemmat kasvattivat poikansa presbyteriaaniksi mutta eiv\xc3\xa4t koskaan kastaneet h\xc3\xa4nt\xc3\xa4. 28-vuotiaana Polk tutustui uskonnollisella leirill\xc3\xa4 metodisteihin ja k\xc3\xa4\xc3\xa4ntyi my\xc3\xb6hemmin itsekin metodistiksi. K\xc3\xa4\xc3\xa4ntymisest\xc3\xa4\xc3\xa4n huolimatta h\xc3\xa4n halusi kunnioittaa vanhempiaan ja vaimoaan, joka my\xc3\xb6s oli presbyteriaani, ja osallistui presbyteriaanien toimituksiin heid\xc3\xa4n kanssaan. Muulloin h\xc3\xa4n k\xc3\xa4vi metodistikirkossa. H\xc3\xa4n otti metodistikasteen lopulta vastaan kuolinvuoteellaan pastori John B. McFerrinilt\xc3\xa4.\n_START_SECTION_\nPerint\xc3\xb6\n_START_PARAGRAPH_\nNykyisin Polkin katsotaan onnistuneen presidenttin\xc3\xa4 suhteellisen hyvin. Presidentti Harry S. Truman kuvaili h\xc3\xa4nt\xc3\xa4: "James K. Polk, loistava presidentti. H\xc3\xa4n kertoi, mit\xc3\xa4 h\xc3\xa4n aikoi tehd\xc3\xa4, ja my\xc3\xb6s teki niin." H\xc3\xa4nen mukaansa on nimetty lukuisia piirikuntia ja kaupunkeja, ainakin kaksi Yhdysvaltain laivaston alusta (USS James K. Polk ja USS President Polk) sek\xc3\xa4 tehty ainakin kolme postimerkki\xc3\xa4: 11 sentin merkki Presidential Series -sarjassa (1938), 22 sentin merkki AMERIPEX -sarjassa (1986) sek\xc3\xa4 itsen\xc3\xa4isen\xc3\xa4 32 sentin juhlamerkki (1995, syntym\xc3\xa4st\xc3\xa4 200 vuotta).'